《天岳图歌》
元代·陈泰

知君重毫素，好手不可遇。壮哉昆崙方壶图，对此兴与精灵聚。

云来气接巫峡长，影动倒景摇潇湘。湘妃汉女出歌舞，矫如群帝参龙翔。

大江东流去，忽在天一方。初月出不高，照我征衣裳。

忆昔北寻小有洞，青枫叶赤天雨霜。先生有道出羲皇，晚有弟子传芬芳。

神仙中人不易得，今我不乐思岳阳。蔡侯静者意有馀，戚联豪贵耽文儒。

致身福地何萧爽，几岁寄我空中书。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。